המכללה הלאומית לכבאות והצלה

המכללה הלאומית לכבאות והצלה בראשון לציון היא מרכז ההדרכה היחיד בישראל המכשיר כבאים בתחומים שונים. המרכז נמצא תחת חסות משרד הפנים, ומיועד לעבור תחת חסותו של המשרד לביטחון פנים לפי הצעת חוק שהונחה בכנסת לאחר אסון הכרמל ב-2010. עד שנת 2019 נקראה "בית הספר הארצי לכבאות והצלה". במכללה הלאומית לכבאות והצלה קיימות 4 מגמות: מגמת הגנה מאש וחקירות דליקות, מגמת כבאות וחילוץ, מגמת חומרים מסוכנים (חומ"ס) ומגמת פיקוד ומטה (פו"מ). בקריית הכבאות נמצאים גם משרדי נציבות כבאות והצלה, בהם שוכן נציב הרשות הארצית לכבאות והצלה. היסטוריה בית הספר הארצי לכבאות ולהצלה הוקם בראשית שנת 1979, לאחר מספר ניסיונות לאתר מיקום מתאים הכולל שטח פתוח בסמוך לעיר, שבו אפשר יהיה להתאמן בכיבוי שריפות ובפינוי והצלה של אנשים לכודים. לאחר חקיקת חוק מערך הכבאות בישראל בשנת 1959, החלה ההתארגנות וקליטת עובדים בשכר ונותר הצורך בהכשרתם לתפקידיהם. מכיוון שהמשרד הממונה על מערך הכבאות הוא משרד הפנים, הרי שמפקח כבאות ראשי הממונה ישירות על ידי השר, הוא הגורם המקצועי העליון לקביעת דרכי הכשרה ברמות השונות. מכיוון שבשנים הראשונות שלאחר חקיקת חוק הכבאות לא היה בנמצא מרכז הדרכה מסודר ועצמאי ולא התקיים סגל שמתפקידו לעסוק בהדרכה, אומצה על ידי מנהלת הכבאות הראשית ולשכתו, בתאום עם רשויות הכבאות, דרך ייחודית לקיום הכשרות השתלמויות ותרגולים ארציים לכבאים (להוציא מכלל זה אימונים פנים תחנתיים). למשל, לשם קיום קורס להכשרת כבאים חדשים או קורסים מתקדמים, הושכר מקום כגון מכללת בית ברל או בית הפועל החקלאי בבית דגן, הוצא זימון לבעלי כישורים מתאימים ברשויות הכבאות (בתיאום עם הנהלת השירות ומפקדו) ונקבע סגל קורס. מפקד הקורס וסגל המדריכים הנבחר הושאלו זמנית למשרד הפנים לתקופת ההכנה וביצוע הקורס. סגל הקורס התייצב באתר שבו אמור היה להתקיים הקורס, עסק בהכנת החומר (לרבות ביצוע עותקים בהדפסת סטנסילים ידנית), תורגלה ההדרכה והוכנה התשתית הלוגיסטית שכללה תיאום הבאת מכוניות כיבוי ואמצעי תרגול ואימון מרשויות הכבאות ברחבי הארץ. בתום שבועיים של הכנות, החניכים המועמדים לקורס נקלטו באותו אתר מושכר, הקורס בוצע, ולאחר טקסי הסיום סגל ההדרכה ובוגרי הקורס התפזרו חזרה כל אחד למקום עבודתו הקבוע. בשנת 1974 נעשה ניסיון ראשון להקים "בית ספר לכבאות", ובתאום בין משרד הפנים וצה"ל הוקם מבנה בתוך בסיס צבאי אשר שימש קבע אחראי על המקום מטעם משרד הפנים; הטיפול השוטף במבנה היה באחריות מפקדת הבסיס בו הוקם המבנה. עם זאת, לאורך זמן נוצר קושי בשיתוף הפעולה בין אנשי הבסיס לאנשי מערך הכבאות, וכך המבנה נשאר במתכונתו אך מערך הכבאות עזב. אז חזר מערך הכבאות למתכונתו הישנה, שכללה התארגנות זמנית במקום מושכר יחד עם סיום הקורס ופיזור חזרה לתחנות, וזאת עד לסוף שנת 1978. בשנת 1979 הוקם בית הספר לכבאות והצלה בחולות ראשון לציון, במקום שהיה אז הרחק מן העיר. כיום נמצא מבנה בית הספר בסמוך אל שכונות מגורים ואל מתחם "הסופרלנד" והפארק העירוני של ראשון לציון, שהוקמו באזור זה לאורך השנים. בשנים האחרונות היו ניסיונות לאתר מקום חלופי להקמת מבנה חדש עבור בית הספר, כגון רמלה ואשקלון. לאחר השרפה בכרמל (2010) הועברה ביקורת חריפה מטעם ועדת החקירה של מבקר המדינה על המשרד הממונה, על כך שמבנה בית הספר לכבאות הוא מיושן, צפוף, ואינו מתאים לצרכים של מערך הכבאות הארצי. כחודש לאחר מכן החליטה הממשלה להקים בית ספר לכבאות חדש שיוקם בצמוד לבתי הזיקוק בחיפה. במכללה הלאומית לכבאות והצלה קיימות ארבע מגמות: 1. מגמת הגנה מאש וחקירות 2. מגמת כיבוי וחילוץ 3. מגמת חומרים מסוכנים 4. מגמת פיקוד ומטה במקום נמצאת גם אנדרטה לזכרם של הכבאים שנפלו בעת מילוי תפקידם. ב-3 באוגוסט 2012 נהרג ינון יצחקי (55) בעת שפגעה ברכבו הפרטי משאית פגיעה חזיתית לפנות בוקר. ינון יצחקי היה מבכירי מערך הכיבוי הארצי והיה מפקד בית הספר לכבאות והצלה, בהלווייתו השתתפו אלפים כולל בכירי המערך. ביום הזיכרון בשנת 2013 נערך במקום טקס האזכרה הראשון לזכר הכבאים ולוחמי האש. קריית הכבאות הארצית בשנת 2017 החלה הקמת "קריית הכבאות וההצלה לישראל" במקום. במקביל נבחנת אפשרות להקמת בית ספר לכבאות נוסף באזור מפרץ חיפה[דרושה הבהרה]. בהתאם לשינוי הארגוני, הוקמה המכללה הלאומית לכבאות והצלה כחלק מקריית הכבאות, במקומו של בית הספר. קורס לוחמי אש קורס לוחמי האש של כבאות והצלה לישראל מכשיר את לוחמי האש של ארגון הכבאות וההצלה הרשמי של מדינת ישראל. משכו בין כארבעה לחמישה חודשים (15 שבועות), והוא נערך בתנאי פנימיה במכללה הלאומית לכבאות והצלה שבראשון לציון. מיון תהליך המיון של רשות הכבאות וההצלה לישראל עבור משרת לוחם אש הוא הליך רב-שלבי הבוחן את כשירותם המנטלית, הפיזית והערכית של המועמדים. המעבר בין השלבים מותנה בעמידה ברף הישגים הנדרש בכל שלב, כאשר רק המועמדים המצטיינים ממשיכים בתהליך עד לקבלה לקורס ההכשרה במכללה הלאומית לכבאות והצלה. השלב הראשון בתהליך כולל אבחון קוגניטיבי מורחב המבוצע באופן מקוון באמצעות מכון מיון חיצוני. שלב זה נועד לבחון מגוון כישורי חשיבה, בהם חשיבה כמותית ומילולית, הבנה טכנית, הבנת הוראות והבנת הנקרא בשפות עברית ואנגלית. במידת הצורך, נקבע ציון סף במבחני השפה העברית כתנאי להמשך. השלב השני מתמקד בכשירות מבצעית ואישיותית וכולל סדרת מבחנים פיזיים וטכניים. מרכיב מרכזי בשלב זה הוא מבחן ה-CPAT, מסלול מכשולים המבוצע בציוד מלא (אפוד במשקל 20 ק"ג) וכולל עליות מדרגה, משיכה ודחיפה של משקולות ומשימות חילוץ לכוד. בנוסף, נדרשים המועמדים להפגין חוסן במבחן סולם גבהים (טיפוס חופשי לגובה 36 מטרים תחת מגבלת זמן) ובמשימת צוות ב"חדר עשן", הבוחנת תפקוד בתנאי לחץ, אי-ודאות וקלסטרופוביה. שלב זה כולל גם מבדק אמינות תעסוקתית המהווה תנאי סף לקבלה. בשלב השלישי עוברים המועמדים תהליך של בדיקות רפואיות מקיפות. המועמדים נדרשים להמציא מסמכים רפואיים, הצהרות בריאות ובדיקות מאמץ (עבור מועמדים מעל גיל 30), אשר נבחנים על ידי רופא תעסוקתי מטעם הרשות. קביעת כשירות רפואית על ידי הרופא היא תנאי הכרחי להמשך התהליך. השלב הסופי הוא ועדת בוחנים, המורכבת ממפקדי כבאות ומנציגי אגף משאבי אנוש. הוועדה עורכת ראיון אישי להערכת מידת ההתאמה של המועמד לאופי השירות והארגון. המועמדים שמשיגים את הציונים המשוקללים הגבוהים ביותר בכלל השלבים, ובהתאם למכסות הגיוס המאושרות, משובצים לקורס לוחמי האש. מסלול ההכשרה שלב ההכשרה של לוחמי האש מתבצע במסגרת קורס ייעודי במכללה הלאומית לכבאות והצלה. הקורס נערך בשפה העברית ונמשך כ-15 שבועות (כארבעה חודשים), במתכונת של פנימייה מלאה הכוללת לינה בימים א'-ה' ולפחות שבת אחת במהלך התקופה. מתכונת זו נועדה להכין את הצוערים למתח המבצעי ולפעילות בשעות לא שגרתיות. תוכנית הלימודים כוללת מבואות ללוחמה באש, קורס כבאות בסיסי וחניכה מעשית בתחנות הכיבוי. חלק מהאימונים מתקיימים במתקנים חיצוניים וכוללים שבועות לחימה ייעודיים. נכון ל-2026, במהלך תקופת ההכשרה, זכאים הצוערים לשכר גלובלי בגובה 8,000 ש"ח ברוטו. עם סיום הקורס בהצלחה, משובצים הלוחמים החדשים בתחנות הכיבוי ברחבי הארץ ומתחילים תקופת ניסיון מקצועית שנמשכת שנתיים. ראו גם שירותי כבאות והצלה קישורים חיצוניים אתר האינטרנט הרשמי של המכללה הלאומית לכבאות והצלה תולדות בית הספר לכבאות והצלה, באתר "שירותי כבאות והצלה" שירה זילברמן, ביקור בביה"ס לכבאות: מתקנים מסוכנים, מבנה מיושן וציוד חסר, באתר nrg‏, 12 בדצמבר 2010 בית ספר לכבאות יוקם במתחם בתי הזיקוק ויהיה אחראי על אירועים במפעלים באזור(הקישור אינו פעיל), 12 בינואר 2011, באתר חדשות חיפה והסביבה על המכללה הלאומית לכבאות והצלה, מתוך דוח ביקורת שנתי 71ג (עמ' 561–562), באתר מבקר המדינה, ‏התשפ"א, 2021 הערות שוליים